*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_\_\_\_\_\_ Noteikumi Nr. \_\_

Rīgā (prot. Nr. \_\_ \_\_. §)

**Ieroču, to munīcijas aprites nosacījumi un kārtība**

Izdoti saskaņā ar [Ieroču aprites likuma](https://likumi.lv/ta/id/)

32.panta trešo daļu, 33.panta ceturto daļu,

35.panta astoto daļu, 37.panta otro daļu,

38.panta otro daļu, 40.panta trešo daļu,

41.panta trešo daļu, 42.panta septīto daļu,

43.panta otro daļu, 44.pantu un

59 panta devīto daļu.

**1. Vispārīgais jautājums**

1. Noteikumi nosaka:
   1. nosacījumus un kārtību, kādā fiziskās personas iegādājas, reģistrē, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci;
   2. nosacījumus un kārtību, kādā fiziskās personas realizē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci un munīciju;
   3. nosacījumus un kārtību, kādā fiziskās personas nodod šaujamieroci vai lielas enerģijas pneimatisko ieroci remontā;
   4. nosacījumus un kārtību, kādā juridiskās personas iegādājas un reģistrē šaujamieroci, tā maināmās būtiskās sastāvdaļas, kā arī lielas enerģijas pneimatisko ieroci;
   5. nosacījumus un kārtību, kādā juridiskās personas pieņem glabāšanā, glabā, pārvadā un pārsūta šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci, kā arī prasības ieroču glabātavām;
   6. nosacījumus un kārtību, kādā juridiskās personas realizē šaujamieroci, tā maināmās būtiskās sastāvdaļas, munīciju un lielas enerģijas pneimatisko ieroci;
   7. nosacījumus un kārtību, kādā juridiskās personas nodod šaujamieroci remontam;
   8. nosacījumus un kārtību, kādā juridiskās personas izsniedz fiziskajām personām ieročus, to sastāvdaļas un munīciju darba vajadzībām, sportam un medībām, profesionālajai darbībai kultūras jomā un vēstures notikumu atveidošanai;
   9. prasības valsts, pašvaldību un privāto muzeju šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai;
   10. prasības fiziskās personas šaujamieroču, to būtisko sastāvdaļu un lielas enerģijas pneimatisko ieroču kolekcijas glabātavai, kā arī prasības šaujamieroču kolekcijas reģistra izveidei un uzturēšanai;

1.11. nosacījumus un kārtību, kādā personas pārreģistrē saskaņā ar Komisijas 2015. gada 15. decembra īstenošanas regulu (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami (turpmāk — regula 2015/2403) dezaktivētus šaujamieročus.

**2. Nosacījumi un kārtība, kādā fiziskās personas iegādājas, reģistrē, glabā, pārvadā, pārsūta un realizē šaujamieročus, tiem paredzētās maināmās būtiskās sastāvdaļas, šaujamieroča munīciju, šaujamieroča sastāvdaļas un lielas enerģijas pneimatiskos ieročus, kā arī nodod remontā ieročus**

**2.1. Šaujamieroču, tiem paredzēto maināmo būtisko sastāvdaļu, šaujamieroča munīcijas un šaujamieroča sastāvdaļu, kā arī lielas enerģijas pneimatisko ieroču iegādāšanās**

1. Šaujamieroci, šaujamieroča maināmo būtisko sastāvdaļu, šaujamieroča munīciju, šaujamieroča un munīcijas sastāvdaļas, kā arī lielas enerģijas pneimatisko ieroci fiziskā persona iegādājas:
   1. licencē norādītajā ieroču tirdzniecības vietā no komersanta, kurš saņēmis licenci attiecīgo ieroču un munīcijas izgatavošanai vai realizēšanai (turpmāk – ieroču tirdzniecības uzņēmums);
   2. no fiziskās vai juridiskās personas, veicot šaujamieroča, tā maināmo būtisko sastāvdaļu vai lielas enerģijas pneimatiskā ieroča īpašnieka maiņu Valsts policijas struktūrvienībā, kura izsniegusi ieroča glabāšanas, nēsāšanas vai kolekcijas atļauju, bet šaujamieroča munīciju – arī no personas, kurai izsniegta iegādājamai šaujamieroča munīcijai atbilstoša šaujamieroča glabāšanas vai nēsāšanas atļauja;
   3. Eiropas Savienības dalībvalstī vai Eiropas Ekonomikas zonas valstī, saņemot Valsts policijā ieroču iegādāšanās atļauju un iepriekšējās piekrišanas dokumentu šaujamieroču un šaujamieroču munīcijas pārvadāšanai vai pārsūtīšanai, kā arī attiecīgajā Eiropas Savienības dalībvalsts vai Eiropas Ekonomikas zonas valsts kompetentās iestādes pārvadāšanas un pārsūtīšanas atļauju, ja attiecīgajā valstī nav noteikta cita kārtība;
   4. trešajās valstīs, saņemot Valsts policijā ieroču iegādāšanās atļauju un pārvadāšanas vai pārsūtīšanas atļauju.
2. Fiziskā persona iegādājas šaujamieroci, šaujamieroča maināmo būtisko sastāvdaļu vai lielas enerģijas pneimatisko ieroci pēc tam, kad Valsts policijā ir saņemta ieroča iegādāšanās atļauja.
3. Fiziskā persona iegādājas tikai tādu kategoriju šaujamieroci, tā maināmo būtisko sastāvdaļu, lielas enerģijas pneimatisko ieroci un šaujamieroča munīciju, kādas norādītas ieroča iegādāšanās atļaujā.
4. Fiziskā persona, kurai izsniegta ieroča glabāšanas vai nēsāšanas atļauja, iegādājas tikai tādas šaujamieroča sastāvdaļas (izņemot šaujamieroču būtiskās sastāvdaļas) vai lielas enerģijas pneimatiska ieroča sastāvdaļas, kas nepieciešamas reģistrētā ieroča remontam un ir ražotās attiecīgam ierocim.
5. Iegādājoties šaujamieroci, tā maināmās būtiskās sastāvdaļas vai lielas enerģijas pneimatisko ieroci ieroču tirdzniecības uzņēmumā, fiziskā persona uzrāda personu apliecinošu dokumentu un Valsts policijas struktūrvienības izsniegto ieroča iegādāšanās atļauju.
6. Iegādājoties šaujamieroča munīciju Latvijas ieroču tirdzniecības uzņēmumā:
   1. Latvijā reģistrēta šaujamieroča īpašnieks uzrāda Valsts policijas izsniegto ieroča iegādāšanās, glabāšanas vai nēsāšanas atļauju;
   2. citas Eiropas Savienības dalībvalsts pilsonis vai Eiropas Ekonomikas zonas valsts pilsonis, kurš reģistrēto šaujamieroci, ievedis Latvijā uz medību, treniņšaušanas vai šaušanas sporta sacensību laiku, uzrāda savas valsts kompetentās iestādes izsniegto Eiropas šaujamieroču apliecību vai Valsts policijas izsniegto iepriekšējas piekrišanas dokumentu ieroču pārvadāšanai vai pārsūtīšanai;
   3. trešās valsts pilsonis, tostarp Ziemeļatlantijas līguma organizācijas dalībvalstu pilsonis, kurš reģistrēto šaujamieroci, ievedis Latvijā uz medību, treniņšaušanas vai šaušanas sporta sacensību laiku, uzrāda Valsts policijas izsniegto ieroču pārvadāšanas vai pārsūtīšanas atļauju.
7. Fiziskā persona, kam ir izsniegtā ieroču iegādāsanas atļauja un, kas vēlas iegādāties citas fiziskās vai juridiskās personas šaujamieroci, tā maināmo būtisko sastāvdaļu vai lielas enerģijas pneimatisko ieroci savā īpašumā vai saņemt to mantojumā (arī šaujamieroča munīciju) vai dāvinājumā, kopā ar personu, kas ieroci realizē, vēršas Valsts policijas struktūrvienībā, kurā reģistrēts attiecīgais šaujamierocis.
8. Valsts policijas struktūrvienība veic īpašnieka maiņu un izsniedz attiecīgās ieroču atļaujas attiecībā uz šaujamieroci vai lielas enerģijas pneimatisko ieroci to abu personu klātbūtnē, kas ieroci iegādājas un realizē.
9. Fiziskā persona, iegādājoties rūpnieciski ražoto pašaizsardzības, medību vai sporta šaujamieroča munīciju no citas fiziskās personas, pieprasa tai uzrādīt šaujamieroča munīcijai atbilstošu šaujamieroča glabāšanas vai nēsāšanas atļauju un uzrāda savu šaujamieroča glabāšanas vai nēsāšanas atļauju. Ja fiziskā persona, kas iegādājas vai realizē šaujamieroča munīciju, neuzrāda atbilstošu šaujamieroča atļauju, vai tai ir aizdomas par to, ka fiziskā persona realizē pašizgatavoto šaujamieroča munīciju, otra persona par to ziņo Valsts policijai.

**2.2. Šaujamieroču, tiem paredzēto maināmo būtisko sastāvdaļu un lielas enerģijas pneimatisko ieroču reģistrācija**

1. Šaujamieroci, tā maināmo būtisko sastāvdaļu un lielas enerģijas pneimatisko ieroci fiziskā persona [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktajā termiņā reģistrē Valsts policijas struktūrvienībā, kas izsniegusi ieroča iegādāšanās atļauju.
2. Reģistrējot šaujamieroci, tā maināmo būtisko sastāvdaļu vai lielas enerģijas pneimatisko ieroci fiziskā persona uzrāda Valsts policijas struktūrvienībā personu apliecinošu dokumentu, iegādāto vai Latvijā ievesto šaujamieroci, tā maināmo būtisko sastāvdaļu vai lielas enerģijas pneimatisko ieroci, kā arī iesniedz ieroča iegādāšanās atļaujas otro daļu, bet, ja šaujamierocis vai šaujamieroča maināmā būtiskā sastāvdaļa iegādāta vai reģistrēta Eiropas Savienības dalībvalstī, Eiropas Ekonomikas zonas valstī vai trešajā valstī, uzrāda arī šo valstu kompetentās iestādes izsniegto attiecīgo ieroča pārvadāšanas vai pārsūtīšanas atļauju, ja tāda ir izsniegta.
3. Valsts policijas struktūrvienības amatpersona veicot šaujamieroča, tā maināmo būtisko sastāvdaļu vai lielas enerģijas pneimatiskā ieroča reģistrāciju:
   1. salīdzina šaujamieroča veidu, kategoriju un lietojuma veidu ar ieroča iegādāšanās atļaujas otrajā daļā norādītajiem datiem, bet ja tas iegādāts (reģistrēts) Eiropas Savienības dalībvalstī, Eiropas Ekonomikas zonas valstī vai trešajā valstī ar ieroča pārvadāšanas vai pārsūtīšanas atļaujā norādītajiem datiem, ka arī pārliecinās par šaujamieroča un tās maināmās būtiskās sastāvdaļas atbilstību Valsts policijas klasificēto šaujamieroču un munīcijas sarakstā klasificētam šaujamierocim;
   2. salīdzina uz šaujamieroča, tā maināmo būtiskās sastāvdaļas esošo marķējumu, kā arī papildus ieroča modeļa nosaukumu un kalibru (metriskā vai inču sistēma), jā tas tās nav ietverts marķējumā ar ieroča iegādāšanās atļaujas otrajā daļā norādītajiem datiem, bet ja tas iegādāts (reģistrēts) Eiropas Savienības dalībvalstī, Eiropas Ekonomikas zonas valstī vai trešajā valstī ar ieroča pārvadāšanas vai pārsūtīšanas atļaujā norādītajiem datiem;
   3. pārliecinās, ka šaujamierocis ir atbilstoši marķēts. Šaujamierocim salīdzina esošo marķējumu uz šaujamieroča rāmja, stobra kārbas vai nolaidējmehānisma kārbas ar tā citām šaujamieroču būtiskām sastāvdaļām. Gadījumā, ja marķējums nesakrīt, Valsts policijas struktūrvienības amatpersona šādas būtiskās sastāvdaļas fiksē, un, reģistrējot šaujamieroci, ievada tās Ieroču reģistrā, kā papildus informāciju par šaujamieroci;
   4. salīdzina lielas enerģijas pneimatiska ieroča kategoriju un lietojuma veidu, esošo marķējumu, kalibru ar ieroča iegādāšanās atļaujas otrajā daļā norādītajiem datiem, bet ja tas iegādāts (reģistrēts) Eiropas Savienības dalībvalstī, Eiropas Ekonomikas zonas valstī vai trešajā valstī ar ieroča pārvadāšanas vai pārsūtīšanas atļaujā norādītajiem datiem.
4. Reģistrējot apbalvojuma šaujamieroci un lielas enerģijas pneimatisko ieroci, Valsts policijas struktūrvienības amatpersona:
   1. salīdzina šaujamieroča kategoriju, darbības veidu, izgatavotāja nosaukumu (izgatavotāja zīmolu), modeli, sēriju un numuru, kalibru, izcelsmes iestādi, šaujamierocim komplektā esošās maināmās būtiskās sastāvdaļas, to daudzumu, tā izgatavotāja nosaukumu (izgatavotāja zīmolu), sēriju un numuru, ka arī kalibru ar rīkojumā par apbalvošanu norādītajiem datiem par šaujamieroci un tā maināmām būtiskām sastāvdaļām;
   2. pārbauda šaujamieroča un to maināmo būtisko sastāvdaļu atbilstību Valsts policijas klasificēto šaujamieroču un munīcijas sarakstam
   3. pārbauda marķējumu atbilstoši šo noteikumu 13.punktā noteiktajām prasībām un nepieciešamības gadījumā ievada Ieroču reģistrā papildus informāciju par šaujamieroča būtisko sastāvdaļu marķējumu vai atbilstoši marķējumu regulējošiem normatīvajiem aktiem informāciju par šaujamieroča izcelsmes iestādi;
   4. salīdzina lielas lielās enerģijas pneimatiska ieroča izgatavotāja nosaukumu (izgatavotāja zīmolu), modeli, sēriju un numuru, kalibru, jaudu, izcelsmes iestādi ar rīkojumā par apbalvošanu norādītajiem datiem par lielas enerģijas pneimatisko ieroci.
5. Ja šo noteikumu [13.](https://likumi.lv/doc.php?id=242034#p18)vai [14.punktā](https://likumi.lv/doc.php?id=242034#p19) minētie dati par šaujamieroci, tā maināmo būtisko sastāvdaļu vai lielas enerģijas pneimatisko ieroci nesakrīt vai rīkojumā par apbalvošanu nav norādīti visi šo noteikumu [14.punktā](https://likumi.lv/doc.php?id=242034#p19) minētie dati par šaujamieroci, Valsts policijas struktūrvienība to izņem līdz apstākļu noskaidrošanai. Ja ierocis iegādāts likumīgi, to reģistrē triju darbdienu laikā pēc konstatētās kļūdas novēršanas vai pēc marķējuma pilnveidošanas.
6. Ja ierocis vai šaujamieroča maināmā būtiskā sastāvdaļa iegādāti (reģistrēti) Eiropas Savienības dalībvalstī, Eiropas Ekonomikas zonas valstī vai trešajā valstī un personai nav izsniegta šo valstu kompetentās iestādes ieroča pārvadāšanas vai pārsūtīšanas atļauja, Valsts policijas struktūrvienība ieroci un tā maināmo būtisko sastāvdaļu izņem un piecu darbdienu laikā pieprasa Eiropas Savienības dalībvalsts, Eiropas Ekonomikas zonas valsts vai trešās valsts kompetentajai iestādei informāciju par ieroča realizēšanu un atļauju to izvest no attiecīgās valsts. Ieroci un šaujamieroča maināmo būtisko sastāvdaļu reģistrē triju darbdienu laikā pēc pieprasītās informācijas saņemšanas.
7. Reģistrējot vītņstobra šaujamieroci vai tā maināmo būtisko sastāvdaļu (stobru, tai skaitā kalibra maiņai paredzēto ieliekamo stobru vai adapteru), Valsts policijas struktūrvienība pārbauda, vai ar to ir izdarīti kontrolšāvieni Valsts policijas Kriminālistikas pārvaldē.
8. Reģistrējot šaujamieroci, tā maināmo būtisko sastāvdaļu vai lielas enerģijas pneimatisko ieroci, Valsts policijas struktūrvienība atbilstoši lēmumam noformē un izsniedz personai ieroča glabāšanas, nēsāšanas vai kolekcijas atļauju, bet citas valsts pilsonim, kuram ieroča iegādāšanās atļauja izsniegta uz Eiropas Savienības dalībvalsts, Eiropas Ekonomikas zonas valsts vai trešās valsts kompetentas iestādes izsniegtas atļaujas pamata, – atļauju šaujamieroča, tā maināmo būtisko sastāvdaļu, šaujamieroča munīcijas vai lielas enerģijas pneimatiskā ieroča pārvadāšanai vai pārsūtīšanai no Latvijas uz Eiropas Savienības dalībvalstīm, Eiropas Ekonomikas zonas valstīm, vai trešajām valstīm.
9. Reģistrējot šaujamieroci, tā maināmo būtisko sastāvdaļu un lielas enerģijas pneimatisko ieroci, Valsts policijas struktūrvienība triju darbdienu laikā pēc reģistrācijas Iekšlietu ministrijas Informācijas centra Ieroču reģistrā ievada ziņas par šaujamieroci, tā maināmo būtisko sastāvdaļu, lielas enerģijas pneimatisko ieroci, personas datus, kura to iegādājusies, datus par šaujamieroča, tā manāmo būtisko sastāvdaļu un lielas enerģijas pneimatiskā ieroča piegādātāju, kā arī ziņas par izsniegto atļauju.

**2.3. Šaujamieroču, to sastāvdaļu un šaujamieroču munīcijas, kā arī lielas enerģijas pneimatisko ieroču glabāšana, pārvadāšana, pārsūtīšana** **un remonts**

1. Šaujamieroci, tā maināmo būtisko sastāvdaļu, lielas enerģijas pneimatisko ieroci, šaujamieroča munīciju un tās sastāvdaļas ieroča glabāšanas vai nēsāšanas atļaujā norādītajā adresē glabā saskaņā ar Ieroču aprites likuma prasībām, nodrošinot to pienācīgu uzraudzību un glabāšanu.
2. Šaujamierocim, tā maināmām būtiskām sastāvdaļām, šaujamieroča sastāvdaļām, šaujamieroča munīcijai vai lielas enerģijas pneimatiskam ierocim glabāšanai paredzēta metāla seifa vai metāla skapja (metāla kastes) sienu biezums nav mazāks par 2,5 mm. Cita materiāla speciāli šaujamieroča glabāšanai paredzētais rūpnieciski ražotais seifs pēc izturības ir ekvivalents šādam metāla seifam vai metāla skapim (metāla kastei). Seifs vai metāla skapis (metāla kaste) aizslēdzams ar slēdzeni. Seifs vai metāla skapis (metāla kaste) aizslēdzams ar slēdzeni, kuru atslēgt var tikai ieroča īpašnieks. Ja seifs vai metāla skapis (metāla kaste) ir aprīkots ar mehānisko slēdzeni, tā atslēgas ir pieejamas tikai ieroča īpašniekam. Seifu vai metāla skapi (metāla kasti), kas ir mazāks par 1500 x 400 x 300 mm, stiprina, savienojot ar grīdu vai sienu.
3. Medību un sporta šaujamieroci un lielas enerģijas pneimatisko ieroci glabā izlādētu (patronu padošanas mehānismā (magazīnā vai cilindrā) un patrontelpā munīcija nav ielādēta). Pašaizsardzības šaujamieroci var glabāt kā medību un sporta ieroci vai ar pielādētu patronu padošanas mehānismu, nodrošinot, ka patrontelpā munīcija nav ielādēta. Medību un sporta garstobra–vītņstobra šaujamieroča munīciju glabā seifā vai metāla skapī (metāla kastē) no ieroča atsevišķā slēdzamā nodalījumā vai atsevišķā seifā, vai metāla skapī (metāla kastē).
4. Šo noteikumu [20.](https://likumi.lv/doc.php?id=242034#p29), 21. un [22.](https://likumi.lv/doc.php?id=242034#p31)punktā minētās prasības ir jāievēro arī fiziskajai personai, kurai izsniegta ieroča iegādāšanās atļauja, pirms ieroča reģistrācijas un glabāšanas, nēsāšanas vai kolekcijas atļaujas saņemšanas un fiziskajai personai, kurai izsniegta ieroča realizēšanas atļauja, līdz ieroča nodošanai realizācijai ieroču tirdzniecības uzņēmumā vai īpašnieka maiņai Valsts policijas struktūrvienībā, kā arī fiziskajai personai, kurai izsniegta atļauja ieroča pārvadāšanai vai pārsūtīšanai no Latvijas, līdz ieroča un šaujamieroča munīcijas izvešanai no Latvijas.
5. Personām, kurām šaujamieroči vai lielas enerģijas pneimatiskie ieroči reģistrēti medībām vai sportam, ir tiesības medību vai šaušanas sporta sacensību laikā glabāt ieroci un munīciju īpaši tam paredzētā telpā slēgtā seifā vai metāla skapī (metāla kastē), nodrošinot tādus glabāšanas apstākļus, kas nepieļauj nejaušu ieroča vai munīcijas nokļūšanu nepiederošu personu rokās.
6. Personām, kurām šaujamieroči vai lielas enerģijas pneimatiskie ieroči reģistrēti medībām vai sportam, ir tiesības medību laikā, vai sporta sacensību laikā vai treniņšaušanas nodarbību laikā glabāt ieroci un munīciju transportlīdzeklī (arī īslaicīgā pārtraukumā līdz divām stundām). Personām, kurām šaujamieroči vai lielas enerģijas pneimatiskie ieroči reģistrēti medībām vai sportam, ir tiesības īslaicīgas apstāšanās laikā (līdz divām stundām), kamēr pārvadā ieročus un munīciju no vai uz medībām, šaušanas sporta sacensībām vai treniņšaušanas nodarbībām, glabāt ieroci un munīciju transportlīdzeklī. Ieročus un munīciju transportlīdzeklī novieto pēc iespējas drošākā vietā, lai futrālis vai cits iesaiņojums, kurā ierocis un munīcija ievietota, nebūtu redzams no transportlīdzekļa ārpuses, aizslēdz transportlīdzekļa durvis un bagāžas nodalījumu un ieslēdz trauksmes signalizācijas ierīci, nodrošinot, lai ierocis un munīcija nejauši nenokļūst nepiederošu personu rokās.
7. Eiropas Savienības dalībvalsts, Eiropas Ekonomikas zonas valsts pilsonis vai trešās valsts pilsonis (trešās valsts pilsonis ne ilgāk par trim mēnešiem), ievedot Latvijā šaujamieroci, tā maināmo būtisko sastāvdaļu, šaujamieroča munīciju vai lielas enerģijas pneimatisko ieroci uz medību, šaušanas sporta sacensību vai treniņšaušanas laiku, glabā to īslaicīgas apmešanās vietā, slēgtā seifā vai metāla skapī (metāla kastē), ievērojot šo noteikumu 20., 21. un 22.[punktā](https://likumi.lv/doc.php?id=242034#p32) minētās prasības, vai nodod ieroci (arī šaujamieroča maināmās būtiskās sastāvdaļas) un šaujamieroča munīciju glabāšanā juridiskajai personai, kurai ir ieroču glabāšanas atļauja .
8. Ja Eiropas Savienības dalībvalsts, Eiropas Ekonomikas zonas valsts vai trešās valsts pilsonis, kurš šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci ieved Latvijā uz medību, šaušanas sporta sacensību vai treniņšaušanas laiku, uzturoties Latvijā nevar nodrošināt ieroču un šaujamieroča munīcijas glabāšanu atbilstoši šo noteikumu [2](https://likumi.lv/doc.php?id=242034#p34)6[.punktā](https://likumi.lv/doc.php?id=242034#p34) minētajām prasībām, viņš atbilstoši šo noteikumu 20., 21. un 22[.punktam](https://likumi.lv/doc.php?id=242034#p32) glabā ieroci, šaujamieroča maināmo būtisko sastāvdaļu un šaujamieroča munīciju tādas fiziskās personas ieroču glabāšanas atļaujā norādītajā adresē, kurai ir reģistrēti tāda paša lietojuma ieroči.
9. Vairāki ieroču īpašnieki kopējā dzīvesvietā ar Valsts policijas struktūrvienības atļauju var glabāt šaujamieročus, to maināmās būtiskās sastāvdaļas, šaujamieroča munīciju un tās sastāvdaļas un lielas enerģijas pneimatiskos ieročus vienā seifā vai metāla skapī (kastē), ja šiem īpašniekiem ir reģistrēti viena lietojuma ieroči.
10. Fiziskā persona, kurai kā ieroča lietotājam izsniegta citas fiziskās personas īpašumā esošā medību vai sporta garstobra šaujamieroča, tā maināmās būtiskās sastāvdaļas vai lielas enerģijas pneimatiskā ieroča glabāšanas atļauja, attiecīgo ieroci un šaujamieroča munīciju var izmantot medībās, treniņšaušanā vai sporta sacensībās tikai ar ieroča īpašnieka piekrišanu un glabāt tikai ieroča īpašnieka ieroča glabāšanas atļaujā norādītajā adresē.
11. Pēc šaujamieroča vai lielas enerģijas pneimatiskā ieroča izmantošanas fiziskā persona (ieroča lietotājs) nodod ieroci un neizmantoto šaujamieroča munīciju tā īpašniekam. Ieroci un šaujamieroča munīciju glabā tikai ieroča īpašnieka glabāšanas atļaujā norādītajā ieroča glabāšanas vietā. Ieroča īpašnieks nodrošina, lai persona, kurai izsniegta atļauja šo ieroču izmantošanai, nepiekļūtu ieročiem bez viņa piekrišanas.
12. Fiziskā persona, nododot un saņemot šaujamieroci, tā maināmās būtiskās sastāvdaļas, salūtieroci (akustisko ieroci), lielas enerģijas pneimatisko ieroci, ieroča munīciju un šaujampulveri juridiskajai personai, kas saņēmusi ieroču glabāšanas atļauju, vai juridiskās personas ieroču glabātavā, kas pēc saskaņošanas ar Valsts policijas struktūrvienību ir noteikusi fiziskajām personām ieroču nēsāšanas ierobežojumus savās telpās, teritorijā vai publisku pasākumu rīkošanas vietās, parakstās par ieroča un šaujamieroča munīcijas nodošanu un saņemšanu ieroču, maināmo būtisko sastāvdaļu, šaujamieroča munīcijas un šaujampulvera pieņemšanas un izsniegšanas žurnālā ([1.pielikums](https://likumi.lv/doc.php?id=242034#piel1)).
13. Fiziskajai personai, kurai izsniegta ieroča glabāšanas atļauja, šaujamieroci pašaizsardzības nolūkā atļauts izņemt no ieroču glabāšanas vietas, pielādēt un nēsāt savā īpašumā vai valdījumā esošajā teritorijā, ja konkrētajā situācijā var rasties pamats tā pielietošanai vai izmantošanai. Glabāšanai un nēsāšanai atļauto šaujamieroci atļauts sagatavot šaušanai – izslēgt drošinātāju (ja tāds ir) un ievadīt (ievietot) patronu patrontelpā (vai uzvilkt gaili revolverim), ja konkrētajā situācijā iestājas [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktie nosacījumi šaujamieroča pielietošanai vai izmantošanai.
14. Fiziskā persona var pārvadāt šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci tikai uz Valsts policijas struktūrvienību, šautuvi, sporta sacensību norises vietu, medību vai apsardzes komersanta vai iekšējās drošības dienesta darba pienākumu pildīšanas vietu, kā arī ieroču tirdzniecības uzņēmumu (realizācijai), ieroču remontdarbnīcu, atļaujā norādīto dzīvesvietu vai nekustamā īpašuma atrašanās vietu, kurā atļauta ieroča glabāšana.
15. Šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci fiziskā persona pārvadā iesaiņotu (ievietotu futlārī vai cita veida ieroču somā vai citā speciālā iesaiņojumā), izlādētā veidā (bez munīcijas patrontelpā un nepielādētu magazīnu vai no ieroča izņemtu pielādētu magazīnu), nodrošinot tādus pārvadāšanas, glabāšanas un izmantošanas apstākļus, kas nepieļauj nejaušu šaujamieroča vai lielas enerģijas pneimatiskā ieroča un šaujamieroča munīcijas nokļūšanu nepiederošas personas rokās. Pārvadājot un izmantojot šaujamieroci un šaujamieroča munīciju, līdzi jābūt attiecīgā ieroča glabāšanas vai nēsāšanas atļaujai.
16. Ja pārvietošanās līdzeklī šaujamieroci, tā maināmo būtisko sastāvdaļu vai lielas enerģijas pneimatisko ieroci un šaujamieroča munīciju nav atļauts paturēt, šaujamieroča vai lielas enerģijas pneimatiskā ieroča īpašnieks to pārsūta ar bagāžu, informējot attiecīgā komersanta kompetentu darbinieku, kurš pārsūta bagāžu, par ieroča atrašanos bagāžā.
17. Dodoties uz citu Eiropas Savienības dalībvalsti, Eiropas Ekonomikas zonas valsti vai trešo valsti, šaujamieroča vai lielas enerģijas pneimatiskā ieroča īpašnieks var pārsūtīt šaujamieroci, tā maināmo būtisko sastāvdaļu un šaujamieroča munīciju vai lielas enerģijas pneimatisko ieroci ar trešās personas starpniecību, ja trešajai personai ir atbilstoša ieroča glabāšanas atļauja un Valsts policijas struktūrvienībā izsniegta ieroču pārvadāšanas vai pārsūtīšanas atļauja, kurā iepriekš minētā trešā persona ir norādīta kā atbildīgā persona par ieroču glabāšanu, pārvadāšanu un pārsūtīšanu.
18. Šaujamieroci, tā maināmo būtisko sastāvdaļu, šaujamieroča munīciju vai lielas enerģijas pneimatisko ieroci ar bagāžu pārsūta iesaiņotu, izlādētā un (ja tas konstruktīvi paredzēts) izjauktā veidā (šaujamieroča munīcija iesaiņota atsevišķi no šaujamieroča vai lielas enerģijas pneimatiskā ieroča), nodrošinot tādus pārsūtīšanas apstākļus, kas nepieļauj nejaušu šaujamieroča, tā maināmās būtiskās sastāvdaļas vai šaujamieroča munīcijas nokļūšanu nepiederošas personas rokās (izņemot kompetentu darbinieku, kas ir atbildīgs par bagāžas pārsūtīšanu un glabāšanu).
19. Ja pārvadājamo vai pārsūtamo šaujamieroču un lielas enerģijas pneimatisko ieroču kopējais skaits (neskaitot šaujamieroča maināmās būtiskās sastāvdaļas) vienai fiziskajai personai pārsniedz 10 vai šaujamieroča munīcijas kopējais skaits ir lielāks par 100 000, to īpašnieks pārvadāšanas laikā nodrošina šaujamieroču un šaujamieroča munīcijas bruņotu apsardzi.
20. Lai veiktu šaujamieroča, tam paredzētās maināmās būtiskās sastāvdaļas vai lielas enerģijas pneimatiskā ieroča remontu vai maiņu tā izgatavotāja rūpnīcā citā valstī, ieroča īpašnieks Valsts policijas struktūrvienībā saņem ieroča realizēšanas atļauju un nodod šaujamieroci, tā maināmo būtisko sastāvdaļu vai lielas enerģijas pneimatisko ieroci ieroču tirdzniecības uzņēmumam, kas to realizējis. Ja šaujamierocis, tā maināmā būtiskā sastāvdaļa vai lielas enerģijas pneimatiskais ierocis Eiropas Savienības dalībvalstī, Eiropas Ekonomikas zonas valstī vai trešajā valstī iegādāts bez ieroču tirdzniecības uzņēmuma starpniecības, tā īpašnieks ieroča nogādāšanai Eiropas Savienības dalībvalsts, Eiropas Ekonomikas zonas valsts vai trešās valsts ieroču ražošanas vai tirdzniecības uzņēmumam saņem ieroča pārvadāšanas vai pārsūtīšanas atļauju.
21. Šaujamieroča īpašnieks, kas vēlas nomainīt viņa īpašumā reģistrētā šaujamieroča būtiskās sastāvdaļas, nodod šaujamieroci remontam Latvijā licencētam ieroču remonta uzņēmumam.
22. Šaujamieroča vai lielas enerģijas pneimatiskā ieroča īpašniekam, kuram ir ieroča glabāšanas vai nēsāšanas atļauja, aizliegts bez Valsts policijas struktūrvienības atļaujas dot ieroci citai fiziskajai personai, izņemot gadījumus, ja ieroci dod:
    1. ieroču remonta vai ražošanas uzņēmumā ieroču meistaram – apskatei un remontam;
    2. ieroču tirdzniecības uzņēmumā ieroču pārdevējam – apskatei;
    3. fiziskajai personai, kurai ir attiecīga ieroča iegādāšanās, glabāšanas vai nēsāšanas atļauja, – apskatei vai treniņšaušanai šautuvē;
    4. sporta sacensībās, šautuvē sertificētam sacensību tiesnesim, trenerim vai instruktoram – apskatei vai izmēģinājuma treniņšaušanai;
    5. šautuvē vai sporta sacensībās fiziskajai personai, kas sasniegusi [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteikto treniņšaušanas minimālo vecumu, – treniņšaušanai vai izmantošanai sporta sacensībās;
    6. juridiskajai personai, kurai izsniegta ieroču glabāšanas atļauja, – ar Valsts policijas atļauju nododot šaujamieroci un šaujamieroča munīciju glabāšanā uz laiku ieroču glabātavā;
    7. sporta federācijas pilnvarotai personai, kura norādīta kā atbildīgā persona par ieroču pārvadāšanu un glabāšanu ieroču pārvadāšanas vai pārsūtīšanas atļaujā, – nogādāšanai uz sporta sacensību norises vai treniņšaušanas vietu Eiropas Savienības dalībvalstī, Eiropas Ekonomikas zonas valstī vai trešajā valstī, kā arī pēc atļaujā norādītā termiņa – uz Latviju;
    8. tādas juridiskās personas atbildīgajai personai, kas pēc saskaņošanas ar Valsts policijas struktūrvienību noteikusi fiziskajām personām ieroču un speciālo līdzekļu nēsāšanas ierobežojumus savās telpās, teritorijā vai publisku pasākumu rīkošanas vietās, – glabāšanā uz laiku, kamēr fiziskā persona atrodas minētajās vietās;
    9. fiziskajai personai, kurai kā ieroča lietotājam izsniegta ieroču īpašniekam reģistrētā medību vai sporta garstobra šaujamieroča, tā maināmo būtisko sastāvdaļu vai lielas enerģijas pneimatiskā ieroča glabāšanas atļauja, – šaujamieroča un šaujamieroča munīcijas izmantošanai uz laiku medībās, treniņšaušanā vai sporta sacensībās;
    10. medību norises vietā citai fiziskajai personai, kurai ir kompetentas institūcijas izsniegta medību šaujamieroča glabāšanas atļauja, – medību šaujamieroča lietošanai medībās, ja ieroča īpašnieks piedalās šajās medībās. Aizliegts nodot medību vītņsobra šaujamieroci fiziskajai personai, kurai ir tiesības izmantot tikai medību gludstobra šaujamieročus. Medību pārskatā norāda abu mednieku vārdu, uzvārdu, attiecīgā medību šaujamieroča numuru un glabāšanas atļaujas numuru;
    11. individuālo medību norises vietā personai, kas sasniegusi 16 gadu vecumu, bet nav sasniegusi 18 gadu vecumu, ievērojot Ieroču aprites likumā noteiktās prasības, - medību ieroča lietošanai medībās, ja šaujamieroča lietošana notiek tā īpašnieka tiešā klātbūtnē. Medību pārskatā norāda abu personu vārdu, uzvārdu un medību šaujamieroča numuru un abām personām izsniegto atļauju numurus;
    12. lauksaimniecības dzīvnieka īslaicīgai iemidzināšanai, paralizēšanai vai nogalināšanas vietā citai fiziskajai personai, kurai ir kompetentas institūcijas izsniegta attiecīgās kategorijas medību šaujamieroča glabāšanas atļauja, lai medību šaujamieroci izmantotu lauksaimniecības dzīvnieku īslaicīgai iemidzināšanai, paralizēšanai vai nogalināšanai saskaņā ar normatīvajiem aktiem par kaušanai paredzēto lauksaimniecības dzīvnieku aizsardzību, ja ieroča īpašnieks piedalās šajā procesā un tas tiek fiksēts medību šaujamieroču izsniegšanas žurnālā ([2.pielikums](https://likumi.lv/doc.php?id=242034#piel2)). Šajā punktā minēto žurnālu iekārto un glabā lauksaimniecības dzīvnieka īpašnieks vai turētājs;
    13. Valsts policijas, pašvaldības policijas, ostas policijas, valsts drošības iestāžu, prokuratūras, muitas, Valsts robežsardzes, valsts dabas resursu aizsardzības dienestu un Zemessardzes amatpersonām – ieroču aprites kontroles izpildei un citos normatīvajos aktos noteiktajos gadījumos.
23. Šaujamieroča vai lielas enerģijas pneimatiskā ieroča īpašnieks, šo noteikumu [41.punktā](https://likumi.lv/doc.php?id=242034#p55) minētajos gadījumos dodot ieroci citai fiziskajai personai, ievēro drošības prasības (izlādētā veidā, patrona neatrodas patrontelpā, nolaižamā belzējierīce ir nolaistā stāvoklī, drošinātājs (ja tāds ir) ir ieslēgts), lai nenotiktu neparedzēts šāviens un netiktu nodarīts kaitējums sev, citām personām vai mantai..
24. Sporta sacensību vai treniņšaušanas (mācību šaušanas) laikā un medībās fiziskā persona šaujamieroci un šaujamieroča munīciju nēsā un izmanto atbilstoši normatīvajiem aktiem par sporta sacensību, mācību šaušanas un treniņšaušanas norises kārtību un ieroču izmantošanu medībās.
25. Treniņšaušanu ar šaujamieroci vai lielas enerģijas pneimatisko ieroci fiziskā persona veic pašvaldības atļaujā norādītajā atbilstošas kategorijas šautuvē vai valsts un pašvaldību šautuvē.
26. Fiziskā persona, kas vēlas nokļūt telpās, teritorijā vai publisku pasākumu rīkošanas vietā, kurā juridiskā persona ir noteikusi ieroču un speciālo līdzekļu nēsāšanas ierobežojumus, nodod ieroci un šaujamieroča munīciju glabāšanā ieroču glabātavā attiecīgās juridiskās personas pārvaldes (pārstāvības) amatpersonas norīkotajai par ieroču glabāšanu atbildīgajai personai.
27. Par šaujamieroča vai lielas enerģijas pneimatiskā ieroča un šaujamieroča munīcijas nodošanu un saņemšanu fiziskā persona parakstās ieroču, maināmo būtisko sastāvdaļu, šaujamieroča munīcijas un šaujampulvera pieņemšanas un izsniegšanas žurnālā. Nododot ieroci un šaujamieroča munīciju atbildīgajai personai, fiziskā persona saņem juridiskās personas noteikta parauga apliecību, kas apliecina ieroča un šaujamieroča munīcijas pieņemšanu glabāšanā uz laiku ([3.pielikums](https://likumi.lv/doc.php?id=242034#piel3)).
28. Šaujamieroci un lielas enerģijas pneimatisko ieroci nodod glabāšanā atbildīgajai personai izlādētā veidā, patrona neatrodas patrontelpā, nolaižamā belzējierīce ir nolaistā stāvoklī, drošinātājs (ja tāds ir) ir ieslēgts.

**2.4. Šaujamieroču, to munīcijas un sastāvdaļu, kā arī lielas enerģijas pneimatisko ieroču realizēšana**

1. Fiziskā persona, kas saņēmusi ieroča realizēšanas atļauju, trīs mēnešu laikā no dienas, kad Valsts policija pieņēmusi lēmumu par tās izsniegšanu, veic vienu no šādiem pasākumiem:
   1. nodod realizējamo šaujamieroci, tā maināmās būtiskās sastāvdaļas un šaujamieroča munīciju vai lielas enerģijas pneimatisko ieroci ieroču tirdzniecības uzņēmumam realizēšanai;
   2. izved šaujamieroci, tā maināmās būtiskās sastāvdaļas vai lielas enerģijas pneimatisko ieroci realizēšanai uz citu Eiropas Savienības dalībvalsti vai Eiropas Ekonomikas zonas valsti;
   3. izved šaujamieroci, tā maināmās būtiskās sastāvdaļas vai lielas enerģijas pneimatisko ieroci realizēšanai uz trešajām valstīm;
   4. nodod šaujamieroci, tā maināmās būtiskās sastāvdaļas vai lielas enerģijas pneimatisko ieroci komersantam, kas saņēmis licenci ar tiesībām veikt šaujamieroča, tā maināmo būtisko sastāvdaļu vai lielas enerģijas pneimatiskā ieroča dezaktivēšanu.
2. Fiziskā persona var realizēt šaujamieroci, tā maināmās būtiskās sastāvdaļas vai lielas enerģijas pneimatisko ieroci Valsts policijas struktūrvienībā, kurā reģistrēts attiecīgais ierocis, citai fiziskajai vai juridiskajai personai, kurai ir Latvijā izsniegta ieroča iegādāšanas, nēsāšanas, glabāšanas vai kolekcijas atļauja tādas pašas kategorijas un lietojuma šaujamierocim vai lielas enerģijas pneimatiskajam ierocim.
3. Nododot šaujamieroci, tā maināmās būtiskās sastāvdaļas vai lielas enerģijas pneimatisko ieroci realizācijai, vai nododot šaujamieroci vai lielas enerģijas pneimatisko ieroci dezaktivēšanai ieroču komersantam, kas saņēma licenci A, B, C un D kategorijas ieroču dezaktivēšanai un A, B un C kategorijas ieroču pārveidošanai par salūtieročiem (akustiskajiem ieročiem) (turpmāk- licence komercdarbībai ar dezaktivētiem ieročiem un salūtieročiem), fiziskā persona uzrāda personu apliecinošu dokumentu un ieroča realizēšanas atļauju, parakstās par tā nodošanu ieroču tirdzniecības uzņēmuma ieroču un šaujamieroču maināmo būtisko sastāvdaļu uzskaites žurnālā (4.pielikums), savukārt nododot šaujamieroča munīciju, parakstās šaujamieroču munīcijas uzskaites žurnālā (5.pielikums).
4. Piecu darbdienu laikā pēc šaujamieroča, tā maināmo būtisko sastāvdaļu, šaujamieroča munīcijas vai lielas enerģijas pneimatiskā ieroča nodošanas realizācijai ieroču tirdzniecības uzņēmumam vai dezaktivēšanai komersantam, kas saņēmis licenci ar tiesībām veikt šaujamieroča, tā maināmo būtisko sastāvdaļu vai lielas enerģijas pneimatiskā ieroča dezaktivēšanu, persona, kurai izsniegta realizēšanas atļauja, nodod atļaujas otro daļu Valsts policijas struktūrvienībā, kura atļauju izsniegusi.
5. Realizējot šaujamieroci vai lielas enerģijas pneimatisko ieroci, fiziskā persona realizē arī šī šaujamieroča maināmās būtiskās sastāvdaļas, visu realizējamā attiecīga šaujamieroča munīciju (izņemot gadījumu, kad attiecīgā munīcija ir izmantojama, citam fiziskās personas reģistrētam šaujamierocim, un atbilst ieroču atļaujā norādītajam kalibram), bet realizējot visus medību vai sporta lietojuma ieročus realizē arī šaujampulveri vai nodot šaujamieroču munīciju un attiecīgā gadījumā šaujampulveri Valsts policijā.

**3. Nosacījumi un kārtība, kādā juridiskās personas iegādājas, reģistrē, glabā, pārvadā, pārsūta un realizē šaujamieročus, tiem paredzētās maināmās būtiskās sastāvdaļas, šaujamieroču munīciju, šaujamieroču sastāvdaļas, salūtieročus (akustiskos ieročus) un to salūtpatronas un lielas enerģijas pneimatiskos ieročus, kā arī nodod remontā šaujamieročus**

**3.1. Šaujamieroču, tiem paredzēto maināmo būtisko sastāvdaļu, šaujamieroču munīcijas un šaujamieroču sastāvdaļu,** **salūtieroču (akustisko ieroču) un to salūtpatronu, kā arī lielas enerģijas pneimatisko ieroču iegādāšanās un reģistrēšana**

1. Šaujamieroci, tā maināmās būtiskās sastāvdaļas, šaujamieroča munīciju un šaujamieroča sastāvdaļas, kā arī lielas enerģijas pneimatisko ieroci juridiskā persona iegādājas ieroču tirdzniecības uzņēmumā vai no fiziskās vai juridiskās personas, veicot kopā ar personu, kas ieroci realizē, šaujamieroča, tā maināmās būtiskās sastāvdaļas vai lielas enerģijas pneimatiskā ieroča realizāciju Valsts policijas struktūrvienībā, kurā reģistrēts attiecīgais šaujamierocis, vai Eiropas Savienības dalībvalstī, Eiropas Ekonomikas zonas valstī un trešajā valstī saskaņā ar Ieroču aprites likumā noteiktajām prasībām.
2. Salūtieroci (akustisko ieroci) juridiskā persona iegādājas pie ieroča komersanta, kas saņēma licenci komercdarbībai ar dezaktivētiem ieročiem un salūtieročiem, bet salūtpatronas ieroču tirdzniecības uzņēmumā vai Eiropas Savienības dalībvalstī, Eiropas Ekonomikas zonas valstī un trešajā valstī saskaņā ar Ieroču aprites likumā noteiktajām prasībām.
3. Juridiskā persona iegādājas šaujamieroci, tā maināmās būtiskās sastāvdaļas, salūtieroci (akustisko ieroci) vai lielas enerģijas pneimatisko ieroci tikai pēc ieroča iegādāšanās atļaujas saņemšanas Valsts policijas struktūrvienībā, izņemot Ieroču aprites likuma 17.panta otrajā daļā paredzētajos apstākļos. Šaujamieroča munīciju, salūtpatronas juridiskā persona iegādājas, ja saņemta ieroča iegādāšanās atļauja vai ieroča glabāšanas atļauja.
4. Iegādājoties šaujamieroci, tā maināmās būtiskās sastāvdaļas, šaujamieroča munīciju, salūtieroci (akustisko ieroci) un tā salūtpatronas vai lielas enerģijas pneimatisko ieroci ieroču tirdzniecības uzņēmumā, juridiskās personas norīkotā par ieroču un munīcijas iegādi, glabāšanu, uzskaiti un izsniegšanu atbildīgā persona (turpmāk – atbildīgā persona) uzrāda personu apliecinošu dokumentu un Valsts policijas struktūrvienības izsniegto ieroča iegādāšanās atļauju.
5. Juridiskā persona iegādājas tikai tādas kategorijas šaujamieroci, tā maināmās būtiskās sastāvdaļas, šaujamieroča munīciju, salūtieroci (akustisko ieroci) un tā salūtpatronas un lielas enerģijas pneimatisko ieroci, kāds norādīts ieroča iegādāšanās atļaujā.
6. Lai iegādātos šaujamieroča munīciju vai salūtpatronas juridiskajai personai, kurai izsniegta ieroča glabāšanas atļauja, atbildīgā persona uzrāda personu apliecinošu dokumentu un juridiskās personas ieroča glabāšanas atļauju.
7. Juridiskā persona, kurai izsniegta ieroča glabāšanas atļauja, iegādājas tikai tādu šaujamieroča munīciju vai salūtpatronas, kas paredzēta reģistrētajam šaujamierocim vai salūtierocim (akustiskajam ierocim), un tikai tādas šaujamieroča vai salūtieroča (akustiskā ieroča) sastāvdaļas (izņemot šaujamieroču būtiskās sastāvdaļas), kas nepieciešamas reģistrētā šaujamieroča vai salūtieroča (akustiskā ieroča) remontam un ir ražotas reģistrētajam šaujamierocim vai salūtierocim (akustiskajam ierocim).
8. Juridiskā persona, kas iegādājas 10 vai vairāk šaujamieročus un lielas enerģijas pneimatiskos ieročus vai šaujamieroču munīciju, kuru kopējais skaits ir lielāks par 100 000, to iegādes un pārvadāšanas laikā uz ieroču glabātavu nodrošina ieroču un šaujamieroču munīcijas bruņotu apsardzi.
9. Ziņas par iegādātajiem šaujamieročiem, to maināmām būtiskām sastāvdaļām, salūtieročiem (akustiskajiem ieročiem) un lielas enerģijas pneimatiskajiem ieročiem atbildīgā persona diennakts laikā pēc to iegādes vai ievešanas Latvijā ieraksta juridiskās personas ieroču un šaujamieroču maināmo būtisko sastāvdaļu uzskaites žurnālā ([4.pielikums](https://likumi.lv/doc.php?id=242034#piel4)). Ierakstu apstiprina atbildīgā persona un Valsts policijas struktūrvienība, reģistrējot šaujamieročus, salūtieročus (akustiskos ieročus) vai lielas enerģijas pneimatiskos ieročus. Ziņas par iegādāto šaujamieroča munīciju vai salūtpatonam juridiskās personas pārvaldes (pārstāvības) amatpersona vai atbildīgā persona diennakts laikā pēc to iegādes vai ievešanas Latvijā ieraksta juridiskās personas šaujamieroču munīcijas uzskaites žurnālā ([5.pielikums](https://likumi.lv/doc.php?id=242034#piel5)).
10. Juridiskās personas ieroču un šaujamieroču maināmo būtisko sastāvdaļu uzskaites žurnālā norāda informāciju par to iegādi, šaujamieroča kategoriju, darbības veidu, izgatavotāja nosaukumu (izgatavotāja zīmolu), modeli, sēriju un numuru, kalibru, šaujamierocim komplektā esošās maināmās būtiskās sastāvdaļas, to daudzumu, tā izgatavotāja nosaukumu (izgatavotāja zīmolu), sēriju un numuru, kalibru, kā arī informāciju par ieroča nodošanu remontam, realizācijai vai iznīcināšanai. Papildus par salūtieročiem (akustiskajiem ieročiem) ieraksta Valsts policijas izsniegtā apliecinājuma numuru un datumu.
11. Juridiskās personas šaujamieroču munīcijas uzskaites žurnālā norāda informāciju par to iegādi, munīcijas veidu, kalibru, daudzumu, marķējumu un izlietojumu.
12. Juridiskās personas ieroču un šaujamieroču maināmo būtisko sastāvdaļu uzskaites žurnāls un šaujamieroču munīcijas uzskaites žurnāls ir caurauklots, ar numurētām lapām un apzīmogots ar juridiskās personas zīmogu un tās Valsts policijas struktūrvienības amatpersonas spiedogu, kurā reģistrēti ieroči. Ieroču un šaujamieroču maināmo būtisko sastāvdaļu uzskaites žurnālu un šaujamieroču munīcijas uzskaites žurnālu glabā kopā ar ieroča glabāšanas atļauju ieroču glabātavā.
13. Atbildīgā persona iegādātos šaujamieročus, salūtieročus (akustiskos ieročus) vai lielas enerģijas pneimatiskos ieročus [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktajā termiņā pēc to iegādes vai ievešanas Latvijā reģistrē Valsts policijas struktūrvienībā, kas izsniegusi ieroča iegādāšanās atļauju.
14. Šaujamieroci, tā maināmās būtiskās sastāvdaļas, salūtieroci (akustisko ieroci) un lielas enerģijas pneimatisko ieroci reģistrē šo noteikumu [11.](https://likumi.lv/doc.php?id=242034#p16), [12.](https://likumi.lv/doc.php?id=242034#p17), [13.](https://likumi.lv/doc.php?id=242034#p18), [15.](https://likumi.lv/doc.php?id=242034#p20), [16.](https://likumi.lv/doc.php?id=242034#p21), [17.](https://likumi.lv/doc.php?id=242034#p22), [18.](https://likumi.lv/doc.php?id=242034#p24) un [19.punktā](https://likumi.lv/doc.php?id=242034#p27) minētajā kārtībā.

**3.2. Šaujamieroču, to munīcijas un sastāvdaļu glabāšana, salūtieroču (akustisko ieroču) un to salūtpatronu, lielas enerģijas pneimatisko ieroču pieņemšana glabāšanā, pārvadāšana un pārsūtīšana, kā arī prasības ieroču glabātavām**

1. Juridiskā persona glabā šaujamieroci, tā maināmās būtiskās sastāvdaļas, šaujamieroča munīciju un lielas enerģijas pneimatisko ieroci, kā arī šaujamieroča sastāvdaļas ieroču glabāšanas atļaujā norādītajā adresē speciāli iekārtotā ieroču glabātavā, kas atbilst šādām prasībām:
   1. ieroču glabātava ir bez logiem un izolēta no citām palīgtelpām un dienesta telpām;
   2. telpas ārsienas pēc izturības ir ekvivalentas 200 mm biezām dzelzsbetona sienām vai ķieģeļu ārsienām, kuru biezums ir ne mazāks par 510 mm, griesti pēc izturības ir ekvivalenti dzelzsbetona pārsegumiem, grīdas pēc izturības ir ekvivalentas betona grīdām, kuru biezums ir ne mazāks par 200 mm, iekšējās sienas, kas ieroču glabātavu atdala no pārējām telpām, pēc izturības ir ekvivalentas ķieģeļu sienām, kuru biezums ir ne mazāks par 380 mm;
   3. ja kāda no ieroču glabātavas celtniecības konstrukcijām (siena, griesti, grīda) neatbilst šo noteikumu 67.2.apakšpunktā minētajām prasībām, tā no telpas iekšpuses visā platībā nostiprināma ar metinātu tērauda režģi;
   4. ieroču glabātava ir aprīkota ar dubultdurvīm un pret uzlaušanu drošām slēdzenēm. Ārdurvis ir izgatavotas no metāla karkasa ar nosedzošām metāla loksnēm, kas nav plānākas par 3 mm. Kopējais durvju biezums ir ne mazāks par 40 mm. Ārdurvīs ir iemontētas vismaz divas iekšējās slēdzenes (viena – ar zirnekļveida aizbīdņiem). Iekšdurvis izgatavotas no tērauda režģiem. Iekšdurvis slēdzamas ar vienu iekšējo slēdzeni un nodrošinātas tā, lai tās varētu nozīmogot ar metāla spiedogu vai numurētu vienreizējās lietošanas drošības līmlenti;
   5. iekšējo durvju un nekapitālo celtniecības konstrukciju nostiprināšanas režģi izgatavoti no tērauda stieņiem, kuru diametrs ir ne mazāks par 16 mm. Stieņus sametina katrā krustpunktā, izveidojot kvadrātligzdas, kuru lielums nepārsniedz 150 x 150 mm. Režģu durvju rāmjus izgatavo no 45 x 45 mm leņķdzelzs, un to biezums nav mazāks par 5 mm. Durvju blokus un nekapitālo sienu papildu nostiprinājuma režģus iestiprina ar 12–16 mm diametra stieņu palīdzību, kuri ik pēc 700 mm iedzīti sienā 80–100 mm dziļumā. Pie tiem piemetina durvju bloku konstrukciju un režģus, katru – vismaz astoņās vietās;
   6. ja ventilācijas lūkas diametrs ir lielāks par 100 mm un inženiertehniskās spraugas ir lielākas par 200 mm, ierīko tērauda režģi ar kvadrātligzdu, kuras lielums nepārsniedz 100 x 100 mm.
2. Ieroču glabātavu aprīko ar ugunsgrēka atklāšanas un trauksmes signalizācijas sistēmu un apsardzes signalizācijas sistēmu, kas savienotas ar apsardzes komersanta centrālo apsardzes pulti, izmantojot divus trauksmes signāla pārraides kanālus – radiokanālu un telefonkanālu. Ja tehniski nav iespējams nodrošināt divus trauksmes signāla pārraides kanālus, trauksmes signāldevēju no ieroču glabātavas signalizācijas kontroliekārtas savieno ar tuvāko apsardzes posteni vai pie ēkas fasādes piestiprina ar kontroliekārtu savienotu gaismas un skaņas indikācijas trauksmes signāldevēju aizsargātā metāla korpusā.
3. Veidojot ieroču glabātavas signalizācijas tehnisko sistēmu, izmanto ne mazāk kā divu tipu signāldevējus ar atšķirīgiem darbības principiem:
   1. kontaktdevējus, kuri reaģē uz atvēršanu un ar kuriem aprīko durvis, šaujamieroču un lielas enerģijas pneimatisko ieroču munīcijas seifus un skapjus;
   2. vibrācijas devējus, kuri reaģē uz uzlaušanu un ar kuriem aprīko nekapitālās telpu konstrukcijas;
   3. infrasarkanās gaismas un mikroviļņu devējus kustības kontrolei telpā.
4. Signalizācijas tehnisko sistēmu nodrošina ar elektriskās barošanas rezerves avotiem, izmantojot akumulatoru baterijas. Signalizācijas iekārtu elektriskajai barošanai izmanto avārijas vai dežūrapgaismojuma atsevišķās grupas. To pievadus ārpus ieroču glabātavas telpām līdz elektrosadales skapim aizsargā kabeļu aizsegi vai montētas metāla caurules.
5. Ieroču glabātavā redzamā vietā piestiprina sarakstu, kurā norādīts skapju, seifu un metāla kastu skaits un citas mantas, kas atrodas ieroču glabātavā.
6. Šaujamieročus, to maināmās būtiskās sastāvdaļas un lielas enerģijas pneimatiskos ieročus glabā slēgtos metāla seifos vai metāla skapjos (metāla kastēs), kuru sienu biezums nav mazāks par 2,5 mm, vai cita materiāla speciāli šaujamieroču glabāšanai paredzētā rūpnieciski ražotā seifā, kas pēc izturības ir ekvivalents šādam metāla seifam vai metāla skapim (metāla kastei). Garstobra šaujamieroču metāla skapju (metāla kastu) durvis nostiprināmas ar tērauda plāksni vai stūriem.
7. Šaujamieroča munīciju glabā seifos metāla skapjos (metāla kastēs) atsevišķi no šaujamieročiem, bet, ja to daudzums ir pārāk liels, lai to ievietotu metāla skapjos (metāla kastēs), to glabā oriģinālā iepakojumā.
8. Šaujamieroci un lielas enerģijas pneimatisko ieroci glabā izlādētu un ar izlādētu šaujamieroča magazīnu, nodrošinot tādus glabāšanas apstākļus, kas nepieļauj nejaušu ieroča vai šaujamieroča munīcijas nokļūšanu nepiederošu personu rokās.
9. Pēc saskaņošanas ar Valsts ugunsdzēsības un glābšanas dienestu un Valsts policijas struktūrvienību ieroču glabātavā atsevišķi no šaujamieročiem, lielas enerģijas pneimatiskajiem ieročiem un šaujamieroča munīcijas var glabāt arī priekšmetus, kas ir sprādziendroši vai ugunsdroši. Pēc Valsts ugunsdzēsības un glābšanas dienesta vai Valsts policijas struktūrvienības norādījuma ieroču glabātavu atbrīvo no priekšmetiem, kurus tajā nav atļauts glabāt.
10. Ieroču glabātava pēc šaujamieroču, to maināmo būtisko sastāvdaļu, šaujamieroča munīcijas vai lielas enerģijas pneimatisko ieroču izsniegšanas vai nolikšanas glabāšanā ir aizslēgta un juridiskās personas pārvaldes (pārstāvības) amatpersonas un atbildīgās personas prombūtnē ir ieslēgta tās signalizācija. Ieroču glabātavas mehāniskas slēdzenes atslēgas glabājas pie juridiskās personas pārvaldes (pārstāvības) amatpersonas vai atbildīgās personas.
11. Ieiet ieroču glabātavā atļauts juridiskās personas pārvaldes (pārstāvības) amatpersonai un atbildīgajai personai. Darbiniekiem, kuriem saskaņā ar darba pienākumiem ir pieejami ieroči un šaujamieroča munīcija, atļauts ieiet ieroču glabātavā tikai kopā ar juridiskās personas pārvaldes (pārstāvības) amatpersonu vai atbildīgo personu.
12. Salūtieročus (akustiskos ieročus) un salūtpatronas glabā juridiskās personas īpašumā vai valdījumā esošajās telpās nodrošinot tādus glabāšanas apstākļus, kas nepieļauj nejaušu ieroča vai munīcijas nokļūšanu nepiederošu personu rokās. Salūtieročus (akustiskos ieročus) un salūtpatronas glabā izlādētā veidā slēgtā seifā vai metāla skapī (metāla kastē), nodrošinot tādus glabāšanas apstākļus, kas nepieļauj nejaušu ieroča vai munīcijas nokļūšanu nepiederošu personu rokās.
13. Salūtieročus (akustiskos ieročus) un salūtpatronas juridiskā persona glabā slēgtā metāla seifā vai metāla skapī (metāla kastē), kuras sienu biezums nav mazāks par 2,5 mm, vai cita materiāla speciāli šaujamieroča glabāšanai paredzētā rūpnieciski ražotā seifā, kas pēc izturības ir ekvivalents šādam metāla seifam vai metāla skapim (metāla kastei). Seifs vai metāla skapis (metāla kaste) aizslēdzams ar slēdzeni, kuru atslēgt var tikai juridiskās personas vadītājs vai par ieroču glabāšanu norīkota atbildīga persona. Ja seifs vai metāla skapis (metāla kaste) ir aprīkots ar mehānisko slēdzeni, tā atslēgas ir pieejamas tikai juridiskās personas vadītājam vai par ieroču glabāšanu norīkotai atbildīgai personai.
14. Juridiskā persona var mainīt normatīvajos aktos noteiktajā kārtībā ierīkotas ieroču glabātavas ieroču glabāšanas atļaujā norādīto adresi tikai tad, ja saņemta attiecīga Valsts policijas struktūrvienības atļauja.
15. Juridiskā persona mēnesi pirms ieroču glabāšanas adreses maiņas par to rakstiski ziņo Valsts policijas struktūrvienībai, kura izsniegusi ieroču glabāšanas atļauju, un saņem jaunu ieroča glabāšanas atļauju atbilstoši jaunajai ieroču glabāšanas adresei.
16. Šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci izsniedz un pieņem glabāšanā atbildīgā persona.
17. Apsardzes darbiniekam darba pienākumu pildīšanai izsniedz šaujamieroci, ja tam ir izsniegta darba vajadzībām paredzētā šaujamieroča nēsāšanas atļauja. Apsardzes darbiniekam šaujamieroci un šaujamieroča munīciju darba pienākumu pildīšanai izsniedz uz darba pienākumu pildīšanas laiku.
18. Šautuvē sporta organizācijā un valsts vai pašvaldības dibinātā izglītības iestādē šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci izsniedz fiziskajai personai uz mācību šaušanas, treniņšaušanas, sporta sacensību laiku (izņemot fizisko personu, kura saņem savā īpašumā reģistrēto sporta ieroci un šaujamieroča munīciju, kas uz laiku tika nodots glabāšanā sporta organizācijā).
19. Juridiskā persona, kas saņēmusi atļauju savvaļas sugu dzīvnieku turēšanai savā īpašumā vai valdījumā esošajās iežogotajās platībās, izsniedz medību šaujamieroci un munīciju medībām fiziskajai personai, kurai ir:

85.1.Valsts policijas izsniegta attiecīgas kategorijas medību šaujamieroča glabāšanas atļauja;

85.2. ārvalstu kompetentas iestādes izsniegta atbilstošas kategorijas medību šaujamieroča glabāšanas atļauja (Eiropas Savienības dalībvalsts pilsonim un Eiropas Ekonomikas zonas valsts pilsonim – arī Eiropas šaujamieroču apliecība).

1. Juridiskās personas, kuras īsteno savu profesionālo darbību kultūras jomā, vai vēstures notikumu atveidošanā fiziskajām personām izsniedz juridiskajai personai ieroču glabāšanas atļaujā reģistrētos salūtieročus (akustiskos ieročus) un to munīciju tikai uz darba pienākumu pildīšanas laiku vai vēsturisku notikumu atveidošanas laiku atbildīgas personas uzraudzībā. Atbildīgā persona, izsniedzot šaujamieroci, tā maināmās būtiskās sastāvdaļas, šaujamieroča munīciju, salūtieroci (akustisko ieroci) un to salūtpatronas, vai lielas enerģijas pneimatisko ieroci, aizpilda ieroču, tā maināmo būtisko sastāvdaļu un šaujamieroča munīcijas izsniegšanas žurnālu ([6.pielikums](https://likumi.lv/doc.php?id=242034#piel6)), bet, izsniedzot fiziskajai personai medību šaujamieroci, tā maināmās būtiskās sastāvdaļas un šaujamieroča munīciju, kā arī salūtieročus (akustiskos ieročus) un to salūtpatronas ārpus ieroču glabātavas, aizpilda ārpus ieroču glabātuves izsniedzamo šaujamieroču, to maināmo būtisko sastāvdaļu un šaujamieroča munīcijas žurnālu ([7.pielikums](https://likumi.lv/doc.php?id=242034#piel7)).
2. Persona, kurai izsniedz šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci, par ieroča un šaujamieroča munīcijas saņemšanu parakstās attiecīgi ieroču, tā maināmo būtisko sastāvdaļu un šaujamieroča munīcijas izsniegšanas žurnālā vai ārpus ieroču glabātuves izsniedzamo šaujamieroču, to maināmo būtisko sastāvdaļu un šaujamieroča munīcijas žurnālā.
3. Šo noteikumu 86.punktā minētie žurnāli ir cauraukloti, ar numurētām lapām un apzīmogoti ar juridiskās personas zīmogu un tās Valsts policijas struktūrvienības amatpersonas spiedogu, kurā reģistrēti ieroči. Ieroču, tā maināmo būtisko sastāvdaļu un šaujamieroča munīcijas izsniegšanas žurnālu glabā ieroču glabātavā kopā ar ieroča glabāšanas atļauju. Ārpus ieroču glabātuves izsniedzamo šaujamieroču, to maināmo būtisko sastāvdaļu un šaujamieroča munīcijas žurnālu glabā ieroču glabātavā, izņemot gadījumu, ja tas nepieciešams ieroču un šaujamieroča munīcijas, salūtpatronu izsniegšanai ārpus ieroču glabātavas.
4. Fiziskā persona, kurai izsniegts juridiskās personas šaujamierocis, tā maināmās būtiskās sastāvdaļas, šaujamieroča munīcija, vai lielas enerģijas pneimatiskais ierocis, to pārvadā (pārnēsā) tikai uz treniņšaušanas (mācību šaušanas), sporta sacensību, medību, apsardzes komersanta vai iekšējās drošības dienesta darba pienākumu pildīšanas vietu un no tās – uz ieroču glabātavu, kurā ierocis saņemts. Šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci pārvadā iesaiņotu (ievietotu futlārī vai cita veida ieroču somā vai citā speciālā iesaiņojumā), izlādētā veidā (bez šaujamieroča munīcijas patrontelpā un nepielādētu magazīnu vai no ieroča izņemtu pielādētu magazīnu), nodrošinot to pienācīgu uzraudzību un glabāšanu pārvadāšanas laikā, kas nepieļauj nejaušu šaujamieroča, tā maināmo būtisko sastāvdaļu, šaujamieroča munīcijas vai lielas enerģijas pneimatiskā ieroča nokļūšanu nepiederošas personas rokās.
5. Salūtieročus (akustiskos ieročus) pārvadā (pārnēsā) iesaiņotus, izlādētā un (ja tas konstruktīvi paredzēts) izjauktā veidā, salūtpatronas iesaiņotas atsevišķi, nodrošinot tādus pārvadāšanas apstākļus, kas nepieļauj nejaušu ieroča un munīcijas nokļūšanu nepiederošas personas rokās.
6. Atbildīgā persona pārbauda, kā persona, kurai izsniegts šaujamierocis, šaujamieroča munīcija, salūtierocis (akustiskais ierocis) un tā salūtpatronas vai lielas enerģijas pneimatiskais ierocis, ievēro šajos noteikumos noteikto glabāšanas, pārvadāšanas, pārsūtīšanas kārtību un Ieroču aprites likumā noteiktās ieroča nēsāšanas prasības. Ja atbildīgā persona konstatē pārkāpumu, tā izņem ieroci un munīciju, izdara par to attiecīgu ierakstu ieroču, tā maināmo būtisko sastāvdaļu un šaujamieroča munīcijas izsniegšanas žurnālā un informē juridiskās personas pārvaldes (pārstāvības) amatpersonu, kā arī [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktajos gadījumos ziņo Valsts policijai.
7. Persona, kurai izsniegts juridiskās personas šaujamierocis, tā maināmās būtiskās sastāvdaļas, salūtierocis (akustiskais ierocis) vai lielas enerģijas pneimatiskais ierocis, pēc treniņšaušanas (mācību šaušanas), sporta sacensībām, medībām, kultūras vai vēsturisku notikumu atveidošanas pasākuma (mēģinājuma vai treniņa) vai darba pienākumu pildīšanas nodod ieroci un neizmantoto šaujamieroča munīciju vai salūtpatronas atbildīgajai personai un ieroču, tā maināmo būtisko sastāvdaļu un šaujamieroča munīcijas izsniegšanas žurnālā parakstās par ieroča un šaujamieroča munīcijas vai salūtpatronu nodošanu. Nododot ieroci, pēc darba pienākumu pildīšanas, darbinieks nodod arī attiecīgo ieroča atļauju.
8. Fiziskā persona, kurai medību šaujamierocis un šaujamieroča munīcija vai salūtierocis (akustiskais ierocis) un tā salūtpatronas tika izsniegta ārpus ieroču glabātavas, pēc medībām šaujamieroci un šaujamieroča munīciju, vai pēc kultūras pasākuma vai vēsturisku notikumu atveidošanas (mēģinājuma vai treniņa) nodod atbildīgajai personai un par šaujamieroča un šaujamieroča munīcijas vai salūtieroča (akustiskā ieroča) un salūtpatronu nodošanu parakstās ārpus ieroču glabātuves izsniedzamo šaujamieroču, to maināmo būtisko sastāvdaļu un šaujamieroča munīcijas izsniegšanas žurnālā.
9. Šaujamieroci, tā maināmās būtiskās sastāvdaļas, salūtieroci (akustisko ieroci) un lielas enerģijas pneimatisko ieroci nodod atbildīgajai personai izlādētā veidā (patrona neatrodas patrontelpā, magazīna ir atvienota no ieroča), nolaižamā belzējierīce ir nolaistā stāvoklī, drošinātājs (ja tas tehniski iespējams) ir ieslēgts.
10. Pieņemot glabāšanā šaujamieroci, tā maināmās būtiskās sastāvdaļas, šaujamieroča munīciju, salūtieroci (akustisko ieroci) un to salūtpatronas un lielas enerģijas pneimatisko ieroci no fiziskās personas, kura to nodod, atbildīgā persona pārbauda to tehnisko stāvokli un ieroču, tā maināmo būtisko sastāvdaļu un šaujamieroča munīcijas izsniegšanas žurnālā norāda attiecīgā ieroča nodošanas datumu, laiku un nodotās šaujamieroča munīcijas vai salūtpatronu daudzumu, kā arī konstatētos bojājumus. Ierakstu ar parakstu apliecina atbildīgā persona un persona, kas nodevusi ieroci un munīciju.
11. Pieņemot glabāšanā fiziskās personas īpašumā reģistrētu šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci un šaujampulveri, atbildīgā persona izsniedz ieroča īpašniekam juridiskās personas noteikta parauga apliecību, kas apliecina ieroča, tā maināmo būtisko sastāvdaļu un šaujamieroča munīcijas pieņemšanu glabāšanā uz noteiktu laiku, un ieraksta attiecīgās ziņas ieroču, maināmo būtisko sastāvdaļu, šaujamieroča munīcijas un šaujampulvera pieņemšanas un izsniegšanas žurnālā un par minēto informē Valsts policijas struktūrvienību, kas izsniegusi atļauju. Nododot ieroci, šaujamieroča sastāvdaļas un šaujamieroča munīciju, ieroča īpašnieks uzrāda personu apliecinošu dokumentu, ieroča glabāšanas vai nēsāšanas atļauju un Valsts policijas atļauju ieroča un šaujamieroča munīcijas nodošanai glabāšanā uz noteiktu laiku juridiskās personas ieroču glabātavā.
12. Fiziskā persona, kura uz laiku nodevusi juridiskajai personai glabāšanā savu šaujamieroci, tā maināmās būtiskās sastāvdaļas, šaujamieroča munīciju vai lielas enerģijas pneimatisko ieroci un šaujampulveri, līdz šo noteikumu [96.punktā](https://likumi.lv/doc.php?id=242034#p119) minētajā apliecībā norādītajam glabāšanas termiņam saņem savu ieroci, šaujamieroča sastāvdaļas un šaujamieroča munīciju, apliecību nodod atbildīgai personai un parakstās par ieroča un šaujamieroča munīcijas saņemšanu.
13. Par juridiskās personas ieroču, to maināmo būtisko sastāvdaļu un šaujamieroča munīcijas glabāšanu, uzskaiti un izsniegšanu atbild juridiskās personas pārvaldes (pārstāvības) amatpersona un atbildīgā persona.
14. Ja juridiskās personas darbība, kurā saskaņā ar darba pienākumiem izmanto šaujamieročus vai salūtieročus (akustiskos ieročus) tiek izbeigta, tās pārvaldes (pārstāvības) amatpersona triju darbdienu laikā par to rakstiski informē Valsts policijas struktūrvienību, kurā ieroči reģistrēti, un ar tās izsniegtu ieroču realizēšanas atļauju nodod šaujamieročus un šaujamieroču munīciju, salūtpatronas, lielas enerģijas pneimatisko ieroci realizācijai ieroču tirdzniecības uzņēmumam vai nodot šaujamieročus vai lielas enerģijas pneimatiskos ieročus dezaktivēšanai, šaujamieročus pārveidošanai par salūtieročiem (akustiskajiem ieročiem) vai salūtieročus (akustiskos ieročus) realizācijai ieroču komersantam, kas saņēma licence komercdarbībai ar dezaktivētiem ieročiem un salūtieročiem, vai Valsts policijas struktūrvienība tos izņem [Ieroču aprites likumā](https://likumi.lv/ta/id/221384-ierocu-un-specialo-lidzeklu-aprites-likums) noteiktajā kārtībā. Juridiskā persona ieroču glabāšanas atļauju nodod Valsts policijas struktūrvienībai, kura to izsniegusi.
15. Juridiskā persona, kas pēc saskaņošanas ar Valsts policijas struktūrvienību ir noteikusi fiziskajām personām ieroču un speciālo līdzekļu nēsāšanas ierobežojumus savās telpās, teritorijā vai publisku pasākumu rīkošanas vietās, ieroču glabāšanai ierīko atsevišķu telpu, kas aprīkota ar apsardzes signalizācijas sistēmu, un iekārto ieroču, tā maināmo būtisko sastāvdaļu un šaujamieroča munīcijas izsniegšanas žurnālu atbilstoši šo noteikumu [1.pielikumam](https://likumi.lv/doc.php?id=242034#piel6) un 87.punktā noteiktajām prasībām.
16. Pieņemot ieročus un šaujamieroča munīciju glabāšanā uz noteiktu laiku, šo noteikumu [100.punktā](https://likumi.lv/doc.php?id=242034#p123) minētās juridiskās personas atbildīgā persona pieprasa, lai fiziskā persona, kas tos nodod un saņem, uzrāda personu apliecinošu dokumentu un ieroču atļauju. Ieročus pieņem glabāšanā uz laiku un izsniedz šo noteikumu [94.](https://likumi.lv/doc.php?id=242034#p117), [95.](https://likumi.lv/doc.php?id=242034#p118), [96.](https://likumi.lv/doc.php?id=242034#p119)un [97.punktā](https://likumi.lv/doc.php?id=242034#p120) minētajā kārtībā.
17. Šo noteikumu [100.punktā](https://likumi.lv/doc.php?id=242034#p123) minētā juridiskā persona glabāšanā uz laiku pieņemtos šaujamieročus, lielas enerģijas pneimatiskos ieročus un šaujamieroča munīciju glabā šo noteikumu [20.](https://likumi.lv/doc.php?id=242034#p29), [21.](https://likumi.lv/doc.php?id=242034#p30)un 77[.punktā](https://likumi.lv/doc.php?id=242034#p103) noteiktajā kārtībā izlādētā veidā (patrona neatrodas patrontelpā, magazīna ir atvienota no ieroča), nodrošinot tādus glabāšanas apstākļus, kas nepieļauj nejaušu ieroča vai šaujamieroča munīcijas nokļūšanu nepiederošas personas rokās.
18. Juridiskā persona ieroču glabāšanas atļaujā norādītos šaujamieročus, tā maināmās būtiskās sastāvdaļas, šaujamieroča munīciju un lielas enerģijas pneimatiskos ieročus var izvest uz laiku, ilgāku par diennakti, ārpus atļaujā norādītās ieroču glabātavas uz citu atļauto ieroču pagaidu glabāšanas vietu, ja Valsts policijas struktūrvienība ir izsniegusi atļauju ieroču pārvadāšanai Latvijā
19. Ieroču pārvadāšanas atļauja nepieciešama arī gadījumā, ja pārvadājamo šaujamieroču un lielas enerģijas pneimatisko ieroču kopējais skaits ir lielāks par 10 vai šaujamieroču patronu skaits ir lielāks par 100 000 Šaujamieročus, to maināmās būtiskās sastāvdaļas un lielas enerģijas pneimatiskos ieročus pārvadā iesaiņotus, izlādētā un (ja tas konstruktīvi paredzēts) izjauktā veidā, šaujamieroča munīcija iesaiņota atsevišķi no ieroča, nodrošinot tādus pārvadāšanas apstākļus, kas nepieļauj nejaušu ieroča un šaujamieroča munīcijas nokļūšanu nepiederošas personas rokās. Pārvadājot ieroci un šaujamieroča munīciju, līdzi ir ieroču glabāšanas atļauja un atļauja ieroču pārvadāšanai Latvijā, ja tā nepieciešama.
20. Ja pārvadājamo šaujamieroču un lielas enerģijas pneimatisko ieroču kopējais skaits (neskaitot šaujamieroču maināmās būtiskās sastāvdaļas) pārsniedz 10 vai šaujamieroča munīcijas kopējais skaits ir lielāks par 100 000, juridiskā persona pārvadāšanas laikā nodrošina ieroču un šaujamieroča munīcijas bruņotu apsardzi.
21. Juridiskā persona pārsūta šaujamieročus, to maināmās būtiskās sastāvdaļas, šaujamieroča munīciju, salūtieroci (akustisko ieroci) un tā salūtpatronas un lielas enerģijas pneimatiskos ieročus šo noteikumu [35.](https://likumi.lv/doc.php?id=242034#p44)un [37.punktā](https://likumi.lv/doc.php?id=242034#p46) minētajā kārtībā.

**3.3. Šaujamieroču, lielas enerģijas pneimatisko ieroču, šaujamieroča sastāvdaļu un šaujamieroču munīcijas realizācija**

1. Juridiskā persona, kas saņēmusi ieroča realizēšanas atļauju, trīs mēnešu laikā no dienas, kad Valsts policija pieņēmusi lēmumu par tās izsniegšanu, nodod realizējamo šaujamieroci, tā maināmās būtiskās sastāvdaļas, šaujamieroču munīciju, salūtpatronas, lielas enerģijas pneimatisko ieroci realizācijai ieroču tirdzniecības uzņēmumam, vai nodot šaujamieročus vai lielas enerģijas pneimatiskos ieročus dezaktivēšanai, šaujamieročus pārveidošanai par salūtieročiem (akustiskajiem ieročiem) vai salūtieročus (akustiskos ieročus) realizācijai ieroču komersantam, kas saņēma licence komercdarbībai ar dezaktivētiem ieročiem un salūtieročiem.
2. Juridiskā persona var realizēt šaujamieroci, tā maināmās būtiskās sastāvdaļas vai lielas enerģijas pneimatisko ieroci Valsts policijas struktūrvienībā, kurā reģistrēts attiecīgais ierocis, citai fiziskajai vai juridiskajai personai, kurai ir Latvijā izsniegta ieroča iegādāšanās, nēsāšanas, glabāšanas vai kolekcijas atļauja tādas pašas kategorijas un lietojuma šaujamierocim vai lielas enerģijas pneimatiskajam ierocim.
3. Juridiskā persona var realizēt salūtieroci (akustisko ieroci) Valsts policijas struktūrvienībā, kurā reģistrēts attiecīgais ierocis, citai juridiskajai personai, kura īsteno savu profesionālo darbību kultūras jomā, vai vēstures notikumu atveidošanā un, kurai Latvijā izsniegta ieroča glabāšanas atļaujā tāda paša lietojuma ieročiem.
4. Realizējot ieroci, tā maināmās būtiskās sastāvdaļas, šaujamieroča munīciju vai salūtpatronas juridiskās personas pārvaldes (pārstāvības) amatpersona vai atbildīgā persona uzrāda personu apliecinošu dokumentu un ieroča realizēšanas atļauju, ja tāda ir nepieciešama.
5. Nodot ieročus, šaujamieroča būtiskās sastāvdaļas vai munīciju realizācijai, ieročus dezaktivēšanai vai pārveidošanai par salūtieročiem (akustiskajiem ieročiem) atbildīga persona parakstās Ieroču un šaujamieroču maināmo būtisko sastāvdaļu uzskaites žurnālā.
6. Piecu darbdienu laikā pēc šaujamieroča, tā maināmo būtisko sastāvdaļu, šaujamieroča munīcijas, salūtpatronu vai lielas enerģijas pneimatiskā ieroča nodošanas realizācijai ieroču tirdzniecības uzņēmumam vai nodot šaujamieročus vai lielas enerģijas pneimatiskos ieročus dezaktivēšanai, šaujamieročus pārveidošanai par salūtieročiem (akustiskajiem ieročiem) vai salūtieročus (akustiskos ieročus) realizācijai ieroču komersantam, kas saņēma licence komercdarbībai ar dezaktivētiem ieročiem un salūtieročiem juridiskās personas pārvaldes (pārstāvības) amatpersona vai atbildīgā persona nodod atļaujas otro daļu Valsts policijas struktūrvienībā, kura atļauju izsniegusi.
7. Realizējot šaujamieroci vai lielas enerģijas pneimatisko ieroci, juridiskā persona realizē arī šī šaujamieroča maināmās būtiskās sastāvdaļas, visu realizējamā attiecīga šaujamieroča munīciju (izņemot gadījumu, kad attiecīga munīcija ir izmantojama, cita fiziskās personas reģistrēta šaujamieroči, un atbilst ieroču atļaujā norādītām kalibram), bet realizējot visus medību vai sporta lietojuma ieročus realizē arī šaujampulveri, vai nodot šaujamieroču munīciju un attiecīgā gadījumā šaujampulveri Valsts policijā.
8. Ziņas par šaujamieroča, tā maināmo būtisko sastāvdaļu, šaujamieroča munīcijas, salūtieroča (akustiskā ieroča) un tā salūtpatronu, vai lielas enerģijas pneimatiskā ieroča realizāciju juridiskās personas pārvaldes (pārstāvības) amatpersona vai atbildīgā persona diennakts laikā ieraksta juridiskās personas ieroču un šaujamieroču maināmo būtisko sastāvdaļu uzskaites žurnālā, bet par attiecīgās šaujamieroča munīcijas realizāciju – šaujamieroču munīcijas uzskaites žurnālā.
9. Ja juridiskā persona realizē visus tai reģistrētos šaujamieročus, to maināmās būtiskās sastāvdaļas, salūtieročus (akustiskos ieročus) un lielas enerģijas pneimatiskos ieročus, juridiskās personas pārvaldes (pārstāvības) amatpersona vai atbildīgā persona piecu darbdienu laikā pēc ieroču nodošanas realizācijai, nodod Valsts policijas struktūrvienībā, kurā ieroči bija reģistrēti, juridiskās personas ieroču un šaujamieroču maināmo būtisko sastāvdaļu uzskaites žurnālu, juridiskās personas šaujamieroču munīcijas uzskaites žurnālu un ieroču, tā maināmo būtisko sastāvdaļu un šaujamieroča munīcijas izsniegšanas žurnālu. Minētos žurnālus Valsts policijas struktūrvienība glabā 30 gadus.

**4. Prasības valsts, pašvaldību, privāto muzeju un fizisko personu šaujamieroču, šaujamieroču būtisko sastāvdaļu un lielas enerģijas pneimatisko ieroču kolekcijas glabātavai un izstādes telpai**

1. Valsts, pašvaldību un privāti muzeji, kuri saņēmuši ieroču kolekcijas atļauju, šaujamieroci, tam paredzētās būtiskās sastāvdaļas un lielas enerģijas pneimatisko ieroci glabā ieroču kolekcijas atļaujā norādītajā adresē speciāli iekārtotā ieroču kolekcijas telpā, kas sastāv no izstādes vai ekspozīcijas telpas un kolekcijas ieroču glabātavas.
2. Valsts, pašvaldību un privāti muzeji ierīko ieroču kolekcijas telpu ieroču kolekcijas atļaujā noradītajā adresē.
3. Valsts, pašvaldību un privāti muzeji kolekcijas ieroču glabātavu ierīko atbilstoši šo noteikumu [67.](https://likumi.lv/doc.php?id=242034#p93), 68., 69. un [70.punktā](https://likumi.lv/doc.php?id=242034#p96) minētajām prasībām.
4. Valsts, pašvaldību un privāti muzeji šaujamieroci, tā būtiskās sastāvdaļas un lielas enerģijas pneimatisko ieroci kolekcijas ieroču glabātavā glabā, ievērojot šo noteikumu 72., 73., 74., [75.](https://likumi.lv/doc.php?id=242034#p98), 76., [77.](https://likumi.lv/doc.php?id=242034#p100), [78.](https://likumi.lv/doc.php?id=242034#p101), 79., [80.](https://likumi.lv/doc.php?id=242034#p103) un [81.punktā](https://likumi.lv/doc.php?id=242034#p105) minētos nosacījumus un kārtību.
5. Ieroču kolekcijas telpa ir aizslēgta, un tajā ir ieslēgta apsardzes un ugunsdrošības signalizācija, izņemot gadījumu, ja tajā atrodas Valsts, pašvaldības vai privātā muzeja vadītājs vai darbinieks.
6. Izstādes un ekspozīcijas telpa atbilst šādām prasībām:
   1. telpas ārsienas pēc izturības ir ekvivalentas 200 mm biezām dzelzsbetona sienām vai ķieģeļu ārsienām, kuru biezums nav mazāks par 510 mm, griesti pēc izturības ir ekvivalenti saliekamiem dzelzsbetona pārsegumiem, grīdas pēc izturības ir ekvivalentas betona grīdām, kuru biezums nav mazāks par 200 mm, iekšējās sienas, kas izstādes vai ekspozīcijas telpu atdala no pārējām telpām, pēc izturības ir ekvivalentas ķieģeļu sienām, kuru biezums nav mazāks par 380 mm;
   2. ja kāda no izstādes vai ekspozīcijas telpas celtniecības konstrukcijām neatbilst šo noteikumu 121.1.apakšpunktā minētajām prasībām, tā no telpas iekšpuses visā platībā nostiprināma ar metinātu tērauda režģi, kuru iestrādā zem sienas apmetuma, grīdas un griestu seguma;
   3. izstādes vai ekspozīcijas telpas ārdurvis ir izgatavotas no metāla karkasa ar nosedzošām metāla loksnēm, kas nav plānākas par 2,5 mm. Kopējais durvju biezums nav mazāks par 40 mm. Ārdurvīs iemontētas vismaz divas iekšējās slēdzenes (viena – ar zirnekļveida aizbīdņiem). Ārdurvis nodrošinātas tā, lai tās varētu nozīmogot ar metāla spiedogu vai numurētu vienreizējās lietošanas drošības līmlenti;
   4. ja izstādes vai ekspozīcijas telpā ir logi, tie ir restoti ar metāla režģi, kas izgatavots no tērauda stieņiem, kuru diametrs nav mazāks par 16 mm. Stieņus sametina katrā krustpunktā, izveidojot kvadrātligzdas, kas nav lielākas par 150 x 150 mm. Režģu logu rāmjus izgatavo no 45 x 45 mm leņķdzelzs, un to biezums nav mazāks par 5 mm. Režģus iestiprina ar 12–16 mm diametra stieņu palīdzību, kuri ik pēc 700 mm iedzīti sienā 80–100 mm dziļumā. Pie tiem piemetina logu rāmjus un režģus;
   5. izstādes un ekspozīcijas telpu aprīko ar apsardzes signalizācijas sistēmu, kas savienota ar apsardzes komersanta centrālo apsardzes pulti.
7. Valsts, pašvaldību un privāti muzeji šaujamieroci, tā būtisko sastāvdaļu un lielas enerģijas pneimatisko ieroci izvieto apskatei izstādes vai ekspozīcijas telpā, saslēdzot ar stendu (plauktu) vai novietojot aiz slēdzama stikla, kas aplīmēts ar speciālu plēvi vai izgatavots no materiāla, kas nodrošina pietiekamu aizsardzību pret tā sasišanu.
8. Valsts, pašvaldību un privātiem muzejiem šaujamieroci, tā būtisko sastāvdaļu un lielas enerģijas pneimatisko ieroci atļauts izstādīt vai eksponēt citā muzejā, kas ir saņēmis Valsts policijas ieroču kolekcijas atļauju, saņemot Valsts policijā ieroču pārvadāšanas vai pārsūtīšanas atļauju.
9. Izstādes vai eksponēšanas laikā un līdz ieroču kolekcijas novietošanai ieroču kolekcijas atļaujā norādītajā ieroču kolekcijas telpā Valsts, pašvaldību un privātie muzeji, kuriem izsniegta ieroču kolekcijas atļauja, nodrošina ieroču kolekcijas bruņotu apsardzi.
10. Valsts, pašvaldību un privātie muzeji šaujamieroci, tā būtisko sastāvdaļu un lielas enerģijas pneimatisko ieroci izvieto apskatei izstādē vai ekspozīcijā, saslēdzot ieroci ar stendu (plauktu) vai novietojot aiz slēdzama stikla, kas aplīmēts ar speciālu aizsardzības plēvi vai izgatavots no materiāla, kas nodrošina pietiekamu aizsardzību pret tā sasišanu, vai izmantojot citus līdzekļus, kas nodrošina, lai ieroči nenonāktu nepiederošu personu rokās.
11. Darbu ar kolekcijas šaujamieroci, tā būtisko sastāvdaļu un lielas enerģijas pneimatisko ieroci veic tikai tie valsts, pašvaldību un privāto muzeju darbinieki, kuriem Valsts policijas struktūrvienība ir devusi atļauju.
12. Fiziskā persona, kura saņēmusi ieroču kolekcijas atļauju, šaujamieroci, tam paredzēto būtisko sastāvdaļu un lielas enerģijas pneimatisko ieroci glabā ieroču kolekcijas atļaujā norādītajā adresē speciāli iekārtotā ieroču glabātavā.
13. Fiziskā persona kolekcijas ieroču glabātavu ierīko atbilstoši šo noteikumu [67.](https://likumi.lv/doc.php?id=242034#p93), [68.](https://likumi.lv/doc.php?id=242034#p94), 69. un [70.punktā](https://likumi.lv/doc.php?id=242034#p96) minētajām prasībām.
14. Fiziskā persona ziņas par kolekcijai iegādātajiem A kategorijas šaujamieročiem un to būtiskajām sastāvdaļām reģistrē kolekcijas ieroču uzskaites reģistrā (žurnālā). Kolekcijas ieroču uzskaites reģistrs (žurnāls) ir caurauklots, ar numurētām lapām un apzīmogots ar tās Valsts policijas struktūrvienības amatpersonas spiedogu, kurā reģistrēti ieroči.
15. Kolekcijas ieroču uzskaites reģistrā (žurnālā) norāda:
    1. katra šaujamieroča, tā būtiskās sastāvdaļas un lielas enerģijas pneimatiskā ieroča kategoriju un veidu, marku (sistēmu), modeli, kalibru, sēriju, numuru;
    2. informāciju par ieroča nodošanu remontam (ieroča kategoriju un veidu, marku (sistēmu), modeli, kalibru, sēriju, numuru un ieroču remonta uzņēmuma nosaukumu un adresi);
    3. informāciju par ieroča realizāciju (ieroča kategoriju un veidu, marku (sistēmu), modeli, kalibru, sēriju, numuru un ieroču tirdzniecības uzņēmuma nosaukumu un adresi).
16. Kolekcijas šaujamieroci un lielas enerģijas pneimatisko ieroci aizliegts izmantot (veikt šaušanu).

**5.Dezaktivēto šaujamieroču pārreģistrācija**

1. Lai pārreģistrētu dezaktivēto šaujamieroci, persona, kas vēlas iegādāties to, kopā ar personu, kas realizē dezaktivēto šaujamieroci, vēršas Valsts policija.
2. Valsts policija dezaktivēto šaujamieroci pārreģistrē, izdarot ierakstu Ieroču reģistrā to personu klātbūtnē, kas ieroci iegādājas un realizē.
3. Pirms dezaktivētā šaujamieroča pārreģistrācijas persona, kas realizē dezaktivēto šaujamieroci uzrāda Eiropas Savienības vai Eiropas Ekonomikas zonas valsts kompetentās iestādes apliecinājumu, ka šaujamierocis ir dezaktivēts saskaņā ar regulu ES 2015/2403.

**6. Noslēguma jautājums**

135. Žurnāli, kas iekārtoti saskaņā ar Ministru kabineta 2011.gada 27.decembra noteikumu Nr.1001 “[Ieroču un munīcijas iegādāšanās, reģistrēšanas, uzskaites, glabāšanas, pārvadāšanas, pārsūtīšanas, nēsāšanas, realizēšanas un ieroču kolekciju glabāšanas noteikumi](https://likumi.lv/ta/id/104373-ierocu-municijas-un-gazes-pistolu-revolveru-iegadasanas-registresanas-uzskaites-glabasanas-parvadasanas-parsutisanas-nesasanas-...)” 1., 2., 4., 5., 6. un 7.pielikumu, ir derīgi un aizpildāmi līdz 2019.gada 14.decembrim.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2017.gada 17.maija Direktīvas (ES) 2017/853 ar ko groza Padomes Direktīvu 91/477/EEK par ieroču iegādes un glabāšanas kontroli.

Ministru prezidents Arturs Krišjānis Kariņš

Iekšlietu ministrs                                                  Sandis Ģirģens

Iesniedzējs:

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

A.Melkers, 67208232

andris.melkers@vp.gov.lv

V.Kutajeva, 67208223

[vija.kutajeva@vp.gov.lv](mailto:vija.kutajeva@vp.gov.lv)

J.Matisāns, 67208227

[juris.matisans@vp.gov.lv](mailto:juris.matisans@vp.gov.lv)

J.Paškeviča, 67829354

[jana.paskecica@vp.gov.lv](mailto:jana.paskecica@vp.gov.lv)